“જો બધાં એમ કરે તો ચકલાંનો વંશવેલો ન વધે. એ બિચારી શું કરે? આપણાં ઘરમાં ફક્ત આપણે જ રહેતાં નથી. નાનાં જીવજંતુઓ જેવાં કે ગરોળી, કરોળિયા, વંદા, ઉંદર ને ફૂદાં કે નાનાં જીવડાં, કીડી, મંકોડા વગેરે પણ રહે છે ને? હવે તમે એમને ઘરમાંથી દૂર કરવા દવા છાંટો તો એ બિચારાં મરી જાય. યાદ રાખો કે આપણું ઘર એ ફક્ત આપણું જ ઘર નથી. એમાં અન્ય જીવોને પણ જીવવાનો હક છે.” દીયાને ટીચરની વાત સમજાઈ ગઈ, પણ આ વાત મમ્મીને કોણ સમજાવે? તે સાંજે દીયાએ પપ્પાને બધી વાત કહી. સ્કૂલમાં ટીચર સાથે જે વાત થઈ હતી તે પણ કહી. પછી બોલી, “પપ્પા, ઘરમાં ચાર-પાંચ દિવસથી ચકો-ચકી માળો કરવા આવે છે, પણ મમ્મી એમને માળો કરવા દેતી નથી.”